O‘zbekiston Respublikasi oliy sudi raisi Kozimjon Komilov Rossiya Federatsiyasi tergov qo‘mitasi raisi Aleksandr Bastrikin boshchiligidagi delegatsiya bilan uchrashdi. Bu haqda Oliy sud matbuot xizmati xabar berdi. “Uchrashuv davomida mehmonlarga mamlakatimiz sud-huquq tizimida amalga oshirilayotgan islohotlar, bu boradagi qonunchilik asoslarini mustahkamlash, sud tizimi tuzilmasini tubdan takomillashtirish va faoliyati samaradorligini oshirish, sudlar faoliyatida shaffoflik va ochiqlikni ta’minlash borasida olib borilayotgan chora-tadbirlar xususida batafsil ma’lumot berildi”, deyiladi xabarda. Uchrashuv doirasida tomonlarni qiziqtirgan boshqa masalalar ham muhokama qilindi. Uchrashuv yakunida Aleksandr Bastrikin Kozimjon Komilovni Rossiya Federatsiyasi Tergov qo‘mitasining “Za zaslugi” medali bilan taqdirladi.